CELEX: 32018D0954
Language: sl
Date: 2018-07-04 00:00:00
Title: Izvedbeni sklep Komisije (EU) 2018/954 z dne 4. julija 2018 o določitvi nekaterih zaščitnih ukrepov za preprečitev širjenja kuge drobnice v Bolgariji (notificirano pod dokumentarno številko C(2018) 4374) (Besedilo velja za EGP.)

5.7.2018   
            
            
               SL
            
            
               Uradni list Evropske unije
            
            
               L 168/7
            
         IZVEDBENI SKLEP KOMISIJE (EU) 2018/954
   z dne 4. julija 2018
   o določitvi nekaterih zaščitnih ukrepov za preprečitev širjenja kuge drobnice v Bolgariji
   
      
         (notificirano pod dokumentarno številko C(2018) 4374)
      
   
   (Besedilo v bolgarskem jeziku je edino verodostojno)
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive Sveta 89/662/EGS z dne 11. decembra 1989 o veterinarskih pregledih v trgovini znotraj Skupnosti glede na vzpostavitev notranjega trga (1) in zlasti člena 9(4) Direktive,
   ob upoštevanju Direktive Sveta 90/425/EGS z dne 26. junija 1990 o veterinarskih in zootehničnih pregledih, ki se zaradi vzpostavitve notranjega trga izvajajo v trgovini znotraj Skupnosti z nekaterimi živimi živalmi in proizvodi (2), in zlasti člena 10(4) Direktive,
   ob upoštevanju naslednjega:
   
               (1)
            
            
               Kuga drobnice je huda virusna bolezen drobnice, torej ovc in koz, ki se prenaša predvsem prek neposrednega stika. Obolevnost in smrtnost zaradi kuge drobnice sta lahko zelo visoki, zlasti na področjih, kjer se kuga drobnice pojavlja prvič, ta bolezen pa ima lahko resne gospodarske posledice za kmetijski sektor. Kuga drobnice se ne prenaša na človeka. Endemična je v številnih afriških, bližnjevzhodnih in azijskih državah, kar vzbuja veliko zaskrbljenost za zdravje in dobrobit živali.
            
         
               (2)
            
            
               Direktiva Sveta 92/119/EGS (3) določa splošne ukrepe za nadzor nekaterih živalskih bolezni, vključno s kugo drobnice. Ti vključujejo nadzorne ukrepe, ki jih je treba sprejeti v primeru suma in potrditve kuge drobnice na kmetijskem gospodarstvu. Ti nadzorni ukrepi zajemajo tudi vzpostavitev okuženih in ogroženih območij okoli območij izbruhov in druge dodatne ukrepe za obvladovanje širjenja navedene bolezni.
            
         
               (3)
            
            
               Bolgarija je 23. junija 2018 Komisijo in druge države članice obvestila o enem izbruhu kuge drobnice na treh kmetijskih gospodarstvih z drobnico v občini Boljarovo v okraju Jambol v Bolgariji, kjer se živali s teh kmetijskih gospodarstev pasejo skupaj.
            
         
               (4)
            
            
               Bolgarija je sprejela nadzorne ukrepe iz Direktive 92/119/EGS in zlasti poskrbela za pokončanje in uničenje okuženih čred ter vzpostavila okužena in ogrožena območja okoli izbruhov bolezni, kot je določeno v navedeni direktivi. Prav tako je okrepila nadzor v občinah, ki mejijo na prizadeta območja, ter v občinah, ki se nahajajo vzdolž meje Unije s tretjimi državami, ki niso proste kuge drobnice.
            
         
               (5)
            
            
               Poleg nadzornih ukrepov iz Direktive 92/119/EGS je treba sprejeti dodatne zaščitne ukrepe za preprečitev širjenja kuge drobnice. Da bi se preprečilo širjenje kuge drobnice na druga območja Bolgarije, v druge države članice in tretje države, zlasti prek trgovine z drobnico in njihovim zarodnim materialom, bi bilo treba nadzirati odpremo pošiljk drobnice ter dajanje na trg nekaterih proizvodov, pridobljenih iz drobnice.
            
         
               (6)
            
            
               Izvedbeni sklep Komisije (EU) 2018/911 (4) je bil sprejet, da bi se preprečilo širjenje kuge drobnice v druge dele Bolgarije ter v druge države članice in tretje države. Navedeni akt določa začasne zaščitne ukrepe in zlasti prepoveduje odpremo pošiljk drobnice ter dajanje na trg nekaterih proizvodov, pridobljenih iz drobnice, iz okraja Jambol v Bolgariji.
            
         
               (7)
            
            
               Od datuma sprejetja Izvedbenega sklepa (EU) 2018/911 je Bolgarija Komisijo obvestila o novem izbruhu kuge drobnice na majhnem kmetijskem gospodarstvu z drobnico v okraju Burgas navedene države članice.
            
         
               (8)
            
            
               Bolgarija je prav tako obvestila Komisijo, da je po navedenem nedavnem izbruhu sprejela potrebne ukrepe v skladu z Direktivo 92/119/EGS, vključno z vzpostavitvijo okuženih in ogroženih območij okoli okuženega kmetijskega gospodarstva v navedeni državi članici.
            
         
               (9)
            
            
               Zaščitni ukrepi iz tega sklepa bi morali upoštevati najnovejše epidemiološke razmere v Bolgariji in nadomestiti začasne zaščitne ukrepe iz Izvedbenega sklepa (EU) 2018/911. Navedeni sklep bi bilo zato treba razveljaviti.
            
         
               (10)
            
            
               Ukrepi iz tega sklepa so v skladu z mnenjem Stalnega odbora za rastline, živali, hrano in krmo –
            
         SPREJELA NASLEDNJI SKLEP:
   Člen 1
   Ta sklep določa nekatere zaščitne ukrepe za preprečevanje širjenja kuge drobnice v Uniji.
   Uporablja se za drobnico ter za seme, jajčne celice in zarodke teh živali ter nekatero blago iz navedenih živali.
   Člen 2
   V tem sklepu se uporabljajo naslednje opredelitve pojmov:
   (a)   „drobnica“: pomeni katero koli vrsto živali iz rodu ovc ali koz;
   (b)   „živalski stranski proizvodi“: pomenijo živalske stranske proizvode, kakor so opredeljeni v členu 3(1) Uredbe (ES) št. 1069/2009 Evropskega parlamenta in Sveta (5);
   (c)   „pridobljeni proizvodi“: pomenijo pridobljene proizvode, kakor so opredeljeni v členu 3(2) Uredbe (ES) št. 1069/2009.
   Poleg tega se uporabljajo opredelitve iz Priloge I k Uredbi (ES) št. 853/2004 Evropskega parlamenta in Sveta (6).
   Člen 3
   Bolgarija prepove odpremo naslednjega blaga z območij, navedenih v Prilogi, v druge dele Bolgarije, druge države članice in tretje države:
   
               (a)
            
            
               drobnice;
            
         
               (b)
            
            
               semena, jajčnih celic in zarodkov drobnice.
            
         Člen 4
   1.   Bolgarija prepove dajanje na trg naslednjega blaga zunaj območij, navedenih v Prilogi, kadar je to blago pridobljeno iz drobnice, ki prihaja z območij iz Priloge:
   
               (a)
            
            
               svežega mesa;
            
         
               (b)
            
            
               mletega mesa in mesnih pripravkov, pridobljenih iz mesa iz točke (a);
            
         
               (c)
            
            
               mesnih izdelkov in obdelanih želodcev, mehurjev in črev za prehrano ljudi, pridobljenih iz mesa iz točke (a), razen tistih, ki so bili obdelani po postopku za uničenje morebitnih povzročiteljev živalskih bolezni v skladu s Prilogo III k Direktivi Sveta 2002/99/ES (7);
            
         
               (d)
            
            
               surovega mleka in mlečnih izdelkov, razen tistih, ki so bili obdelani v hermetično zaprtih posodah z vrednostjo F0 3,00 ali več, kakor je opisano v Prilogi III k Direktivi 2002/99/ES;
            
         
               (e)
            
            
               proizvodov, ki vsebujejo blago iz točk (a) do (d),
            
         
               (f)
            
            
               živalskih stranskih proizvodov.
            
         2.   Z odstopanjem od prepovedi iz odstavka 1(f) tega člena lahko pristojni organ odobri odpremo živalskih stranskih proizvodov pod uradnim nadzorom, ki so namenjeni predelavi v pridobljene proizvode ali odstranjevanju v obratu, ki ga je za ta namen tudi odobril, na ozemlju Bolgarije v skladu s pravili iz člena 4(4) Uredbe (ES) št. 1069/2009.
   Člen 5
   Izvedbeni sklep (EU) 2018/911 se razveljavi.
   Člen 6
   Ta sklep se uporablja do 28. decembra 2018.
   Člen 7
   Ta sklep je naslovljen na Republiko Bolgarijo.
   
      V Bruslju, 4. julija 2018
      
         
            Za Komisijo
         
         Vytenis ANDRIUKAITIS
         
            Član Komisije
         
      
   
   
      (1)  UL L 395, 30.12.1989, str. 13.
   
      (2)  UL L 224, 18.8.1990, str. 29.
   
      (3)  Direktiva Sveta 92/119/EGS z dne 17. decembra 1992 o splošnih ukrepih Skupnosti za nadzor nad določenimi živalskimi boleznimi in o posebnih ukrepih v primeru vezikularne bolezni prašičev (UL L 62, 15.3.1993, str. 69).
   
      (4)  Izvedbeni sklep Komisije (EU) 2018/911 z dne 25. junija 2018 o določitvi začasnih zaščitnih ukrepov za preprečitev širjenja kuge drobnice v Bolgariji (UL L 161, 26.6.2018, str. 67).
   
      (5)  Uredba (ES) št. 1069/2009 Evropskega parlamenta in Sveta z dne 21. oktobra 2009 o določitvi zdravstvenih pravil za živalske stranske proizvode in pridobljene proizvode, ki niso namenjeni prehrani ljudi, ter razveljavitvi Uredbe (ES) št. 1774/2002 (Uredba o živalskih stranskih proizvodih) (UL L 300, 14.11.2009, str. 1).
   
      (6)  Uredba (ES) št. 853/2004 Evropskega parlamenta in Sveta z dne 29. aprila 2004 o posebnih higienskih pravilih za živila živalskega izvora (UL L 139, 30.4.2004, str. 55).
   
      (7)  Direktiva Sveta 2002/99/ES z dne 16. decembra 2002 o predpisih v zvezi z zdravstvenim varstvom živali, ki urejajo proizvodnjo, predelavo, distribucijo in uvoz proizvodov živalskega izvora, namenjenih prehrani ljudi (UL L 18, 23.1.2003, str. 11).
   
      PRILOGA
      Naslednje občine v Bolgariji:
      
                  —
               
               
                  občini Boljarovo in Elhovo v okraju Jambol,
               
            
                  —
               
               
                  občine Sredec, Sozopol, Primorsko, Malko Tarnovo in Carevo v okraju Burgas.